秋懷
作者：王令
朝代：宋

paragraphs: 槭槭庭前樹，朝零非昔稠。
呦呦草蟲鳴，暮急曉未休。
爾雖無不平，豈亦有哀憂。
胡爲勞吟呻，與士傷感投。
壮士亦何者，哀哦與蟲酬。
所抱不列陳，調苦難謡謳。
髙目有遠見，直懷羞曲求。
蒿藜襲久安，功名忘前休。
日月忽未幾，天地今復秋。
少壮負所懷，老大將安謀。
生無及人功，死骨埋泉羞。
胡爲不奮飛，徒與寒餓仇。